
Hőstressz által indukált ivarváltásra való hajlam összehasonlítása erdei és antropogén területeken élő populációk között erdei békánál (Rana dalmatina)

Az emberi tevékenység számos változást indukál a környezetben, melyek egyike az
életterek hőmérsékletének emelkedése, például a városi hősziget hatás és az
árnyékoló vegetáció hiánya miatt. E mikroklimatikus változások különösen
érzékenyen érintik a kétéltűeket, mivel egyedfejlődésük korai szakaszában tapasztalt
szélsőséges hőmérséklet hatására ivart válthatnak, a fenotípusos és genotípusos
ivar eltérését okozva ezzel, mely folyamat akár fitneszüket is befolyásolhatja. Mivel
az antropogén környezet gyakrabban okozhat ivarváltást, szelekciós nyomást
gyakorolhat az ivarváltási hajlamra, így az megváltozhat mikroevolúció vagy
fenotípusos plaszticitás által. Vizsgálatunkban arra a kérdésre kerestük a választ,
hogy eltér-e az antropogén és erdei élőhelyek között az ivarváltási hajlam
mikroevolúciós adaptáció eredményeként erdei békák (Rana dalmatina)
populációiban. Ebben az XX/XY ivari kromoszóma rendszerű fajban a lárvakori
hőstressz hatására az XX nőstényekből fenotípusos hímek fejlődnek ki. Ilyen
ivarváltott egyedek előfordulnak vadon élő populációkban, de főleg a városi és
mezőgazdasági területeken. Kísérletünk során azonos körülmények között neveltünk
fel három erdei és három antropogén élőhelyről származó egyedeket pete koruktól
az átalakulás utáni két hónapos korig. Az állatok felét a lárvafejlődés 3. hetében
hatnapos hőstressznek tettük ki, majd összehasonlítottuk az ivarváltási arányokat.
Ahogy vártuk, magasabb volt az ivarváltási arány a hőkezelt, mint a kontroll
csoportban, azonban a hőkezelésnek ez a hatása hasonló mértékű volt mindkét
élőhelytípusból származó egyedeknél (a kezelés és a származási élőhelytípus
interakciójának nem volt szignifikáns hatása). Az antropogén populációk esetében
mind a hőkezelt, mind a kontroll csoportban gyakoribb volt az ivarváltás, mint az
erdei populációk megegyező csoportjaiban, bár ez a különbség csak marginálisan
volt szignifikáns. Az egyes testvércsoportok között viszont jelentős variabilitást
tapasztaltunk az ivarváltási rátában. Eredményeinkből arra következtethetünk, hogy
az erdei békáknál az ivarváltásra való hajlam mértéke örökölhető és az antropogén
populációkban magasabb. Az, hogy az antropogén területekről származó egyedek
kontroll és hőkezelt körülmények között is magasabb ivarváltási rátát produkáltak,
mint az erdeiek, mikroevolúciós elkülönülésre utal a két élőhelytípus között, azonban
további vizsgálatok szükségesek annak kiderítésére, hogy ez a fokozott ivarváltási
hajlam adaptív-e.



